REGOLAMENT TAL-KUMMISSJONI (KE) Nru 351/2008
tas-16 ta’ April 2008
li jimplimenta d-Direttiva 2004/36/KE tal-Parlament Ewropew u tal-Kunsill rigward il-prijoritizzazzjoni ta' spezzjonijiet fir-rampa ta' inġenji ta' l-ajru li jużaw ajruporti tal-Komunità
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2004/36/KE tal-Parlament Ewropew u tal-Kunsill tal-21 ta' April 2004 dwar is-sigurtà [sikurezza] ta' ajruplani ta' pajjiżi terzi li jużaw ajruporti tal-Komunità (1), u b'mod partikolari l-Artikolu 8(2) tagħha,
Billi:
(1)
Id-Direttiva 2004/36/KE tintroduċi approċċ armonizzat għall-infurzar effikaċi ta' standards internazzjonali tas-sikurezza fi ħdan il-Komunità, permezz ta' l-armonizzazzjoni tar-regoli u l-proċeduri għall-ispezzjonijiet fir-rampa ta' ajruplani ta' pajjiżi terzi li jinżlu f'ajruporti ġewwa l-Istati Membri. Tobbliga lill-Istati Membri li, fi kwalunkwe ajruport tagħhom li jkun miftuħ għat-traffiku internazzjonali ta' l-ajru, bi proċedura armonizzata jwettqu spezzjonijiet fir-rampa fuq inġenji ta' l-ajru ta' pajjiżi terzi li dwarhom ikun hemm suspett li ma jirrispettawx l-istandards internazzjonali tas-sikurezza, u li jieħdu sehem fil-ġbir u l-iskambju ta' l-informazzjoni dwar l-ispezzjonijiet fir-rampa li jkunu twettqu.
(2)
Biex kemm jista' jkun jiġu mmassimizzati r-riżorsi limitati disponibbli għall-awtoritajiet kompeteneti ta' spezzjoni ta' kull Stat Membru, għandhom jagħtu prijorità lit-twettiq ta' spezzjonijiet fir-rampa fuq ċerti kategoriji ta' operaturi u ta' inġenji ta' l-ajru li jkunu partikolarment suxxettibbli għal nuqqasijiet ta' sikurezza.
(3)
Il-miżuri provduti f'dan ir-Regolament huma konformi ma' l-opinjoni tal-Kumitat stabbilit bl-Artikolu 12 tar-Regolament tal-Kunsill (KEE) Nru 3922/91 (2),
ADOTTAT DAN IR-REGOLAMENT:
Artikolu 1
Tifsiriet
Għall-finijiet ta' dan ir-Regolament, għandhom japplikaw id-definizzjonijiet li ġejjin:
(1)
'il-prijoritizzazzjoni ta' spezzjonijiet fir-rampa' tfisser id-dedikazzjoni ta' parti adegwata ta' l-għadd totali ta' spezzjonijiet fir-rampa mwettqa minn Stat Membru fuq bażi annwali, kif provdut bl-Artikolu 2 ta' dan ir-Regolament;
(2)
'suġġett' tfisser l-operatur u/jew l-operaturi kollha minn Stat partikolari u/jew tip ta' inġenju ta' l-ajru u/jew inġenju ta' l-ajru partikolari.
Artikolu 2
Kriterji ta' Prijoritizzazzjoni
Bla ħsara għall-Artikolu 8(3) tad-Direttiva 2004/36/KE, l-Istati Membri għandhom jipprijoritizzaw l-ispezzjonijiet fir-rampa tagħhom fuq is-suġġetti li ġejjin li jinżlu fi kwalunkwe ajruport tagħhom miftuħ għat-traffiku internazzjonali ta' l-ajru:
(1)
Suġġetti li jkunu ġew identifikati bħala theddida potenzjali għas-sikurezza abbażi ta' analiżijiet regolari mwettqa mill-Aġenzija Ewropea tas-Sigurtà fl-Avjazzjoni (“EASA”).
(2)
Suġġetti li, abbażi ta' opinjoni espressa mill-Kumitat dwar is-Sikurezza fl-Ajru fi ħdan il-kuntest ta' l-implimentazzjoni tar-Regolament (KE) Nru 2111/2005 tal-Parlament Ewropew u tal-Kunsill (3), ikunu ġew identifikati bħala li jeħtieġu verifika addizzjonali tal-konformità effettiva ma' l-istandards rilevanti tas-sikurezza permezz ta' spezzjonijiet sistematiċi fir-rampa. Dan jista' jinkludi suġġetti li jkunu ġew irtirati mill-elenku ta' operaturi ta' l-ajru soġġetti għal projbizzjoni ta' l-operat fil-Komunità stabbilita bir-Regolament (KE) Nru 2111/2005 (“l-elenku tal-Komunità”).
(3)
Suġġetti li jkunu ġew identifikati abbażi ta' informazzjoni li l-Kummissjoni tkun kisbitha mill-Istati Membri jew mill-EASA skond l-Artikolu 4(3) tar-Regolament (KE) Nru 2111/2005.
(4)
Inġenji ta' l-ajru operati lejn il-Komunità minn operaturi inklużi fl-Anness B ta' l-elenku tal-Komunità.
(5)
Inġenji ta' l-ajru operati minn operaturi oħra ċċertifikati fl-istess Stat bħal kwalunkwe operatur ieħor li jkun jidher fl-istess waqt fl-elenku tal-Komunità.
Artikolu 3
Komunikazzjoni
1. L-EASA għandha tikkomunika elettronikament lill-Istati Membri, talanqas darba kull erba' xhur, lista tas-suġġetti msemmija fl-Artikolu 2.
2. L-EASA għandha tissorvelja l-proċess ta' prijoritizzazzjoni u tgħaddi lill-Istati Membri, f'kooperazzjoni ma' l-organizzazzjonijiet internazzjonali kompetenti fil-qasam ta' l-avjazzjoni, l-informazzjoni meħtieġa biex ikunu jistgħu jsegwu l-andament madwar il-Komunità tal-prijoritizzazzjoni ta' l-ispezzjonijiet fuq suġġetti msemmija fl-Artikolu 2, inkluża d-dejta statistika rilevanti tat-traffiku ta' l-ajru.
Artikolu 4
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 16 ta’ April 2008.